शशिकला ने ही पन्नीर सेल्वम को मुख्यमंत्री बनाया था, फिर खुद बनना चाहा और अब जेल जाने से पहले एक विधायक पलनीसामी को नेता बना दिया है. राज्यपाल विद्यासागर राव ने पलनीसामी को मुख्यमंत्री नियुक्त कर दिया. वहीं, पार्टी के एक धड़े का नेतृत्व पन्नीर सेल्वम कर रहे हैं. ऐसे में यह पक्का है कि राज्य की सरकार डांवांडोल ही रहेगी. यह बीमारी लगभग हर राज्य में है और केंद्र भी बीचबीच में इसे भुगत चुका है. सरकार जनता का भला करे या न करे, पर ढुलमुल सरकार हो तो पूरी सरकारी मशीनरी निरंकुश हो जाती है और तब सरकारी फैसले मनमाने होने लगते हैं. गरीबी, बीमारी, बेईमानी, भ्रष्टाचार से बीमार देश को उस अस्पताल में इलाज कराना पड़ रहा है जहां डाक्टर आपस में लड़ते रहते हैं, गलत दवाएं दी जाती रहती हैं और औपरेशन थिएटर खंडहर में तबदील होते रहते हैं. यह देश फिर भी जिंदा है और अराजकता के दलदल में नहीं फंसा हुआ, यही गनीमत है. शशिकला जैसी नेताओं के हाथों में राज्य की बागडोर आ जाए सिर्फ इसलिए कि वे पूर्व मुख्यमंत्री की दोस्त रही हैं, देश को कोढ़ की बीमारी होने की निशानी है.